FI Euroopan unionin virallinen lehti C 403/20

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2016/C 403/10)

Tämä julkaiseminen antaa oikeuden vastustaa muutoshakemusta asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”SCHWÄBISCHE SPÄTZLE” / ”SCHWÄBISCHE KNÖPFLE”

EU-nro: DE-PGI-0105-01384 – 12.10.2015

SAN ( ) SMM ( X )

1. Hakijaryhmä ja oikeutettu etu

Schutzgemeinschaft Schwäbische Spätzle

Osoite : Dottingerstraße 69 72525 Münsingen DEUTSCHLAND

Oikeutettu etu:

Hakemuksen esittäjä on sama kuin alkuperäisen hakemuksen esittäjä. Ryhmä on kyseisen tuotteen tuottajien ja jalostajien etua ajava yhdistys.

2. Jäsenvaltio tai kolmas maa

Saksa

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☐ Alkuperätodisteet — ☒ Tuotantomenetelmä — ☒ Yhteys maantieteelliseen alueeseen — ☐ Merkinnät — ☐ Muu [täsmennettävä]

4. Muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

b) Kuvaus

1) Täydennetään ensimmäisen virkkeen ilmaisua ”tuoreista munista (…) valmistettu pastavalmiste” lisäämällä siihen seuraavat ilmaisut: ”(kuivapasta) tai teollisuus- ja/tai tuoreista munista (tuorepasta)”.

2) Lisätään ensimmäisen kohdan loppuun seuraavat virkkeet, jotka sisältyivät alun perin e kohtaan (Tuotantomenetelmä): ”Schwäbische Spätzle/Schwäbische Knöpfle tarjotaan myyntiin joko sellaisenaan tuorepastana tai pastöroituina ja/tai jäähdytettyinä tai pakastettuina tuotteina. Lisäksi sitä voidaan pitää kaupan pitkään säilyvänä kuivapastana.”

3) Kohtaa ”Koostumus” — täydennetään ensimmäisen virkkeen ilmaisua ”karkeat jauhot, tuore muna” lisäämällä siihen seuraava teksti: ”(Spätzle/Knöpfle – kuivapasta) tai teollisuus- ja/tai tuore muna (tuorepasta)” — lisätään kappaleen loppuun lause seuraavasti: ”Haluttaessa Schwäbische Spätzle / Schwäbische Knöpfle -tuorepasta voidaan voidella maultaan neutraalilla ja värittömällä ruokaöljyllä.”

4) Kohdassa ”Erityispiirteet” — korvataan munien laatua koskevat tiedot seuraavasti: ”Schwäbische Spätzle / Schwäbische Knöpfle -kuivapastan valmistukseen käytettävien munien laatu: Tuore muna pastavalmisteita koskevien yleisten ohjeiden mukaisesti Schwäbische Spätzle / Schwäbische Knöpfle -tuorepastan valmistukseen käytettävien munien laatu: Teollisuus- ja/tai tuore muna pastavalmisteita koskevien yleisten ohjeiden mukaisesti”; — muutetaan karkeiden jauhojen laatua koskeva teksti (”…tai spelttivehnä”) seuraavasti: ”… ja/tai spelttivehnä”; — muutetaan Schwäbische Spätzle / Schwäbische Knöpfle -tuorepastan valmistukseen käytettävien karkeiden jauhojen laatua koskeva teksti (”vehnä tai spelttivehnä”) seuraavasti: ”vehnä ja/tai spelttivehnä”; — lisätään kappaleen loppuun seuraava teksti: ”Maultaan neutraali ja väritön ruokaöljy: Schwäbische Spätzle / Schwäbische Knöpfle -tuorepasta voidaan voidella maultaan neutraalilla ja värittömällä ruokaöljyllä”.

Perustelu:

1) Tuoreiden munien vaihtaminen teollisuusmuniksi Schwäbische Spätzle / Schwäbische Knöpfle -tuorepastan valmistuksessa Monet kuivapastan valmistajat rikkovat itse kananmunat ja käyttävät ne viipymättä tuoreina. Sama menetelmä ei sitä vastoin ole yleisessä käytössä tuorepastan valmistajien keskuudessa, lukuun ottamatta ravintola-alan yrityksiä ja käsiteollisia pienyrityksiä. Koska pastöroimaton munamassa on erittäin altista mikrobien aiheuttamalle pilaantumiselle, kyseiseen raaka-aineeseen ja siten myös lopputuotteeseen kohdistuvien haitallisten vaikutusten uhka on hyvin merkittävä erityisesti tuorepastan valmistajien kohdalla. Sen vuoksi kyseiset valmistajat ovat siirtyneet hankkimaan pastöroituja teollisuusmunia hyväksytyiltä toimittajilta. Näiden toimittajien on oltava EU:n eläinlääkintä- ja elintarvikelainsäädännön mukaisesti hyväksyttyjä, ja heidän on tehtävä rutiininomaisesti raaka-aineelle (kuorelliset munat) ja lopputuotteelle runsaasti erilaisia tutkimuksia. Raaka-aineelle on tehtävä säännöllisesti kattavia vastaanottotarkastuksia, jotka liittyvät varastointiolosuhteisiin, ilmatilan kokoon ja valtuutettujen ulkopuolisten laboratorioiden suorittamiin epäpuhtauksia koskeviin analyyseihin. Pastöroinnin jälkeen tehdään muita eräkohtaisia kemiallis-fysikaalisia ja mikrobiologisia analyysejä, joilla varmistetaan, että toimitettu tuote on turvallinen tuoreuteen, säilyvyyteen ja ominaisuuksien yhdenmukaisuuden suhteen. Tässä yhteydessä erityisesti orgaanisten happojen (maitohappo, ß-hydroksivoihappo, meripihkahappo) määritys on ratkaiseva tuoreuden kannalta. Pastaa koskevien toimintaohjeiden mukaan tuore muna voi olla peräisin myös hyväksytyistä yrityksistä, jos pastöroidut munatuotteet toimitetaan pastan valmistajalle 24 tunnin sisällä, minkä jälkeen ne on jalostettava välittömästi. Välitön jalostaminen yrityksessä osoittautuu tuorepastan valmistajille kuitenkin vaikeaksi tehtäväksi erityisesti viikonloppujen ja vapaapäivien jälkeen. Toisaalta pastaa koskevissa toimintaohjeissa ei tältä osin mainita mitään munien iästä; ainoastaan aika munien rikkomisesta niiden jalostamiseen on määritelty. Munien rikkomista edeltävistä varastointiolosuhteista riippuen munien ikä on kuitenkin laadun kannalta ratkaisevan tärkeä tekijä, jota ei tosin ole otettu huomioon toimintaohjeissa. Kiistaton tosiasia on kuitenkin, että sekä teollisuusmunien että tuoreiden munien luokassa on käytettävä ainoastaan A-luokan munia. Tuoreen munapastan valmistukseen käytettävien pastöroitujen teollisuusmunien enimmäisvarastointiaika munintapäivän jälkeen on 14 päivää. Tuoreiden munien osalta mainitut varastointiajat eivät poikkea tästä. Edellä esitetystä asiayhteydestä ilmenee, että teollisuusmunien käyttö Spätzle/Knöpfle-tuorepastan valmistukseen on tuotannon turvallisuutta koskevien vaatimusten mukaista ja vastaa vähintään tuoreiden munien käyttöedellytyksiä eikä vaikuta haitallisesti lopputuotteen laatuun.

2) Schwäbische Spätzle / Schwäbische Knöpfle -pastan eri tarjontamuotojen (tuore- ja kuivapastana) kuvaus kuuluu asiasisältönsä osalta eritelmän b kohtaan, minkä vuoksi se on syytä siirtää siihen e kohdasta.

3) Ruokaöljy valinnaisena ainesosana Tuorepastaa ei kuivata valmistuksen jälkeen, tai kuivaamisprosessi on vain hyvin kevyt. Kuivapastaan verrattuna korkeamman kosteuspitoisuutensa vuoksi tuorepasta on hieman liimautuvaa. Tämän ilmiön välttämiseksi on tarpeen lisätä ruokaöljyä. Tuorepastan kiinteys ja muoto säilyvät, jolloin loppukuluttajalle toimitettavan tuotteen laatu paranee. Pastan poistaminen pakkauksesta ja kuumentaminen on helpompaa. Maultaan ja väriltään neutraalin ruokaöljyn käyttö ei muuta Schwäbische Spätzle / Schwäbische Knöpfle -pastan makua tai väriä. Öljyllä voiteleminen on myös yleinen käytäntö ravintola-alalla ja kotitalouksissa pastan valmistuksessa ja säilyvyyden varmistamisessa. Myös kuivapastaa valmistettaessa keitinveteen lisätään yleensä hieman öljyä liimautumisen estämiseksi. Ruokaöljyn käyttö Spätzle/Knöpfle -tuorepastan voitelemiseen vastaa siten teknisiä vaatimuksia eikä vaikuta haitallisesti tuotteen ominaispiirteiden laatuun.

4) Ilmaisun ”tai spelttivehnä” muuttaminen ilmaisuksi ”ja/tai spelttivehnä” on tarkoitettu toisaalta korjaamaan ilmeinen virhe ja toisaalta täsmentämään, että valmistajien noudattaman käytännön mukaan vehnä- ja spelttivehnäjauhoa voidaan käyttää myös yhdessä. Sama huomautus koskee myös ilmaisun ”vehnä- tai spelttivehnäjauho” muuttamista ilmaisuksi ”vehnä- ja/tai spelttivehnäjauho”.

e) Tuotantomenetelmä

Kohdan lopussa oleva lause ”…tuorepasta jäähdytetään tarvittaessa, pastöroidaan ja jäähdytetään lopuksi 2–7 celsiusasteeseen” muutetaan seuraavasti:

”… tuorepasta pastöroidaan tarvittaessa ja jäähdytetään lopuksi 2–7 celsiusasteeseen tai pakastetaan”.

Perustelu:

Kyseessä on muotoiluun liittyvä muutos, jolla tekstiä selkeytetään ja täydennetään lisäämällä siihen mahdollisuus myös pakastaa tuorepasta. Se, että Schwäbische Spätzle / Schwäbische Knöpfle -pasta voidaan tarjota myyntiin myös pakastettuna, käy ilmi jo b kohdassa (Tuotteen kuvaus).

f) Yhteys maantieteelliseen alkuperään

Tuotteen erityisyys:

Täydennetään ensimmäisen virkkeen ilmaisua ”tuoreista munista (…) valmistettu pastavalmiste” lisäämällä siihen seuraavat ilmaisut: ”(kuivapasta) tai teollisuus- ja/tai tuoreista munista (tuorepasta)”.

Perustelu:

Ks. perustelu b-kohdassa (Kuvaus) tuoreiden munien vaihtamiselle teollisuusmuniksi Schwäbische Spätzle / Schwäbische Knöpfle -tuorepastan valmistuksessa.

YHTENÄINEN ASIAKIRJA

”SCHWÄBISCHE SPÄTZLE” / ”SCHWÄBISCHE KNÖPFLE”

EU-nro: DE-PGI-0105-01384 – 12.10.2015

SAN ( ) SMM ( X )

1. Nimi (nimet)

”Schwäbische Spätzle” / ”Schwäbische Knöpfle”

2. Jäsenvaltio tai kolmas maa

Saksa

3. Maataloustuotteen tai elintarvikkeen kuvaus

3.1 Tuotelaji

Luokka 2.5 Pasta

3.2 Kuvaus 1 kohdassa nimetystä tuotteesta

Schwäbische Spätzle / Schwäbische Knöpfle on tuoreista munista (kuivapasta) tai teollisuus- ja/tai tuoreista munista (tuorepasta) käsiteolliseen tapaan valmistettu epäsäännöllisen muotoinen pastavalmiste, jonka pinta on karkea ja huokoinen. Sitkas pasta kypsennetään suoraan kiehuvassa vedessä tai vesihöyryssä. Molemmat nimet merkitsevät jokapäiväisessä kielenkäytössä samaa tuotetta, joka on valmistettu samanlaisesta taikinasta, ja ne ovat keskenään vaihdettavissa. Muoto vaihtelee kuitenkin paksusta ohueen ja pitkästä lyhyeen. Nimien välille ei juurikaan voida tehdä eroa, ja niiden käyttö ja tulkinta vaihtelevat alueittain.

Schwäbische Spätzle/Schwäbische Knöpfle tarjotaan myyntiin joko sellaisenaan tuorepastana tai pastöroituina ja/tai jäähdytettyinä tai pakastettuina tuotteina. Lisäksi sitä voidaan pitää kaupan pitkään säilyvänä kuivapastana.

Erityispiirteet:

Väri/ulkomuoto: Luonnollinen, kullankeltaisesta vaaleankeltaiseen

Muoto: Epäsäännöllisen muotoinen, pinnaltaan karkea ja huokoinen käsiteolliseen tapaan valmistettu munapasta; muoto vaihtelee paksusta ohueen ja pitkästä lyhyeen

Kiinteys/rakenne: Al dente, kestää keittämistä, ei liimaudu, karkeapintainen

Schwäbische Spätzle / Schwäbische Knöpfle -kuivapastan valmistukseen käytettävien munien laatu: tuore muna pastavalmisteita koskevien yleisten ohjeiden mukaisesti

Schwäbische Spätzle / Schwäbische Knöpfle -tuorepastan valmistukseen käytettävien munien laatu: Teollisuus- ja/tai tuore muna pastavalmisteita koskevien yleisten ohjeiden mukaisesti

Munapitoisuus kilogrammassa hienoja tai karkeita jauhoja:

Schwäbische Spätzle / Schwäbische Knöpfle -kuivapasta: Vähintään 2 munaa/kg karkeita jauhoja, yleensä 4 tai 6 munaa/kg karkeita jauhoja;

Schwäbische Spätzle / Schwäbische Knöpfle -tuorepasta: Vähintään 8 munaa/kg karkeita ja hienoja jauhoja

Karkeiden jauhojen laatu: Durumvehnä tai spelttivehnä

Hienojen jauhojen laatu Schwäbische Spätzle / Schwäbische Knöpfle -tuorepastassa: Vehnä tai spelttivehnä

Veden laatu: Puhdas juomavesi

Suola: Valinnainen, enintään 1 %

Mausteet, yrtit, pinaatti: Valinnainen

Sitruunahappo: Tuore Schwäbische Spätzle / Schwäbische Knöpfle – valinnainen

Maultaan neutraali ja väritön ruokaöljy: Tuore Schwäbische Spätzle / Schwäbische Knöpfle – valinnainen

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Schwäbische Spätzle / Schwäbische Knöpfle -pastan valmistusaineet ovat karkea jauho, tuore muna ja juomavesi (kuivapasta) tai ja/tai tuore muna ja juomavesi (tuorepasta). Siihen voidaan lisätä suolaa (enintään 1 %), mausteita, yrttejä ja pinaattia. Tuoreeseen Schwäbische Spätzle / Schwäbische Knöpfle -pastaan voidaan lisätä myös sitruunahappoa, ja karkea jauho voidaan korvata kokonaan tai osittain hienolla jauholla. Haluttaessa Schwäbische Spätzle / Schwäbische Knöpfle -tuorepasta voidaan voidella maultaan neutraalilla ja värittömällä ruokaöljyllä.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Perinteikkään ja alueelle tyypillisen tuotteen aitouden ja tasaisen korkean laadun varmistamiseksi Schwäbische Spätzle / Schwäbische Knöpfle -pasta on tuotettava yksilöidyllä maantieteellisellä alueella. Tuoreen ja kuivan pastan valmistus tapahtuu jäähdyttämiseen tai kuivaamiseen asti samojen tuotantovaiheiden mukaisesti. Schwäbische Spätzle / Schwäbische Knöpfle on perinteisesti valmistettu käsin, koneellinen valmistus alkoi vasta 1900-luvun alussa. Ainekset sekoitetaan ja massaa vaivataan kunnes se sitkostuu. Vaivauskoneiden käyttöönoton myötä tämä prosessi on yhä pidemmälle koneellistunut. Taikina muotoillaan ja laitetaan kiehuvaan veteen tai kuumennetaan vesihöyryssä. Oikea sitko, keittoaika ja -lämpötila edellyttävät tarkkaa sormituntumaa ja kokemusta, joita on vaikea määritellä standardein. Tässä vaiheessa valmistajan kädentaidot ja alueen perinteinen osaaminen ovat erityisen tärkeitä. Schwäbische Spätzle / Schwäbische Knöpfle -kuivapasta esikuivataan ja kuivataan, tuorepasta pastöroidaan tarvittaessa ja jäähdytetään lopuksi 2–7 celsiusasteeseen tai pakastetaan.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkintöjä koskevat erityiset säännöt

—

4. Maantieteellisen alueen tarkka rajaus

Schwabenin maantieteellinen alue käsittää Baden-Württembergin osavaltion kokonaisuudessaan sekä koko Schwabenin hallintoalueen Baijerin osavaltiossa.

5. Yhteys maantieteelliseen alueeseen

Maantieteellisen alueen erityisyys

Schwäbische Spätzle / Schwäbische Knöpfle -pastalla on vuosisatoja jatkunut valmistusperinne maantieteellisellä alueella ja suuri merkitys Schwabenin alueen ruokakulttuurille. Tässä vaiheessa valmistajan kädentaidot ja alueen perinteinen osaaminen ovat erityisen tärkeitä. Perinteisesti Spätzle on valmistettu käsin, ja vielä tänäänkin leikkuulaudalla käsin tapahtuvaa leikkaamista pidetään Spätzlen laadun takeena. Työtaloudellisista syistä maantieteellisellä alueella aloitettiin jo 1900-luvun alussa Schwäbische Spätzle / Schwäbische Knöpfle -pastan koneellinen valmistus siten, että se oli verrattavissa käsin tapahtuvaan leikkaamiseen. Ensimmäiset käytäntöön perustuneet patentit rekisteröitiin (ks. esim. Deutsches Reichpatent 471046) Schwäbische Spätzle / Schwäbische Knöpfle -pastan aitouden ja käsiteollisen luonteen säilyttämiseksi. Useista näyttelyistä kerätyssä aineistossa esitellään Schwabenin alueen perinteistä osaamista alkuajoista nykyaikaan (ks. ”Spätzle und Knöpfle – Geschichte(n) rund um das Leibgericht der Schwaben” ja erityisesti ”Alte Zeiten”, Ofterdingen ja ”Spätzle – Schaben, pressen, hobeln”, Freilichtmuseum Beuren). Lukuisat kokkikilpailut ja useat Spätzle-pastan leikkaamiseen liittyvät maailmanennätykset korostavat maantieteellisen alueen ja inhimillisten tekijöiden välistä erityistä yhteyttä. Paikallisen väestön osaaminen siirtyi sukupolvelta toiselle, ja sillä on huomattava vaikutus tuotteen myöhempiin ominaisuuksiin. Spätzlen valmistusperinne on jäljitettävissä aina 1700-luvulle asti. Vuonna 1725 württembergiläinen raatimies ja lääkäri Rosino Lentilio totesi, että ”Knöpflein ja Spazen ovat tärkeintä, mitä jauhoista voidaan valmistaa”. Spelttivehnä oli tuolloin levinnyt laajalti schwaabilais-alemannilaiselle alueelle. Vaatimaton ja karussakin maaperässä kasvava viljalaji oli erittäin arvostettu pientilallisten asuttamalla köyhyyden koettelemalla alueella. Koska spelttivehnäjauho sisältää paljon valkuaista ja taikinan tekeminen onnistuu kovina aikoina myös ilman munia, Schwäbische Spätzle / Schwäbische Knöpfle -pastan valmistukseen käytettiin pääasiassa spelttivehnää. Spätzle saavutti aluksi suosiota Münsinger Albin ylänköalueella. Teollistumisen alkaessa ja hyvinvoinnin lisääntyessä Schwäbische Spätzle / Schwäbische Knöpfle -pasta muuttui tavallisesta arkiruoasta juhlapäivien erikoisherkuksi. Schwaabilaisen maalaiskylän elämää käsittelevässä kuvauksessa vuodelta 1937 Spätzle mainitaan juhla-ateriaksi. Vuotta aiemmin kotiseuturunoilija Sebastian Blau nosti Spätzle-pastan koko Schwabenin alueen paikallisidentiteetin symboliksi: ”… die Spätzle sind das Fundament unserer Küche, der Ruhm unseres Landes, … das A und O der schwäbischen Speisekarte …” (… Spätzle on keittiömme ja koko alueemme maineen perusta, … schwaabilaisen ruokakulttuurin peruspilari …). Maantieteellisen alueen luonnonhaitoista kärsivissä osissa perinteiset paikalliset valmistusmenetelmät ja pitkälle kehittynyt osaaminen mahdollistivat arvostetun tuotteen valmistuksen. Schwäbische Spätzle/Schwäbische Knöpfle kuuluu nykyisin lähes kaikkien Schwabenin pastanvalmistajien tuotevalikoimaan ja kaikkien ravintoloiden ruokalistalle, ja 1980-luvulta lähtien tuotetta on myös alettu viedä menestyksekkäästi muualle maailmaan. Siitä on tullut alueen väestön identiteettiä lujittava symboli. Schwäbische Spätzle/Schwäbische Knöpfle -pastan suuri merkitys alueen gastronomialle käy ilmi muun muassa vuonna 1827 ilmestyneessä teoksessa ”Die Geschichte von den sieben Schwaben”, jonka mukaan paikallinen tapa on syödä päivittäin viisi ateriaa, viisi kertaa keittoa ja lisäksi kaksi kertaa Knöpfle- tai Spätzle-pastaa. Elise Henle kirjoitti vuonna 1892, että kunnon schwaabilaisnaisen tulee osata valmistaa Spätzle-pastaa: ”s isch koi richtigs Schwobe-Mädla, des net Spätzla kocha ka” (tyttö, joka ei osaa valmistaa Spätzle-pastaa, ei ole oikea schwaabilaisneito). Tuoreempi viittaus löytyy schwaabilaisen Siegfried Ruoßin keittokirjasta ”Schwäbische Spätzleküche”, jossa tekijä mainitsee yli 50 erilaista Spätzle-reseptiä Schwabenin alueelta.

Tuotteen erityisyys

Schwäbische Spätzle / Schwäbische Knöpfle eroaa muista pastavalmisteista siinä suhteessa, että se on tuoreista munista (kuivapasta) tai teollisuus- ja/tai tuoreista munista (tuorepasta) valmistettu luonteeltaan käsiteollinen munapasta, joka on muodoltaan epäsäännöllinen ja pinnaltaan karhea ja huokoinen, minkä ansiosta taikina on suoraan kosketuksessa kiehuvaan veteen tai vesihöyryyn. Pastan muoto vaihtelee ohuesta paksuun ja pitkästä lyhyeen. Muista pastavalmisteista poiketen se keitetään ensimmäisen kerran jo valmistusvaiheessa. Kostea taikina puristetaan tällöin joko rei’itettyjen levyjen läpi tai se valuu tällaisten levyjen läpi suoraan keittoaltaaseen. Taikina leikataan tarvittaessa tässä vaiheessa.

Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Schwäbische Spätzle / Schwäbische -pastan erityisluonteen ja sen maantieteellisen alkuperän välinen syy-seuraussuhde johtuu tuotteen alkuperästä aiheutuvasta erityisestä arvostuksesta. Kyseessä on perinteinen Schwabenin alueelle tyypillinen pastaerikoisuus, joka tunnetaan ja jota arvostetaan erityisesti maantieteellisellä alueella mutta myös sen ulkopuolella. Tämän vahvistavat sekä useimmat kansallisten viranomaisten saamat kommentit että vuonna 2002 tehty kuluttajatutkimus.

Myös useista kirjallisuusviittauksista, lehtiartikkeleista ja alueellisista keittokirjoista käy ilmi Spätzle / Knöpfle-pastan perustavaa laatua oleva merkitys ja arvostus osana alueen gastronomiaa ja Schwabenin alueen kansallisruokana.

Schwäbische Spätzle/Schwäbische Knöpfle kuuluu nykyisin lähes kaikkien Schwabenin pastanvalmistajien tuotevalikoimaan ja kaikkien ravintoloiden ruokalistalle, ja 1980-luvulta lähtien tuotetta on myös alettu viedä menestyksekkäästi muualle maailmaan. Sen nauttima suuri arvostus johtuu ennen muuta alueen perinteisestä valmistusmenetelmästä ja pitkälle kehittyneestä käsiteollisesta osaamisesta Schwabenissa, jossa arvostetaan erityisesti käsin leikattua Spätzle-pastaa. Myös koneellinen valmistus edellyttää kädentaitoja ja kokemusta, joten valmistajan käsiteollinen osaaminen ja alueellinen taitotieto ovat jalostustyön kannalta erityisen merkityksellisiä. Tästä voidaan päätellä, että Schwäbische Spätzle / Schwäbische Knöpfle -pastan maine on tiiviisti yhteydessä alkuperäalueeseen. Kuluttajat tuntevat hyvin Schwäbische Spätzle / Schwäbische Knöpfle -pastan, ja alueellisen alkuperänsä perusteella tuote on erityisen arvostettu.

Tämä perustuu tuotteen perinteiseen asemaan Schwabenin alueen erikoisuutena ja alueella kehittyneeseen Spätzle-pastan valmistukseen liittyvään käsiteolliseen osaamiseen. Erityisesti käsin tapahtuvaa leikkaamista pidetään Spätzle-pastan laadun takeena. Jo Konsumgenossenschaft Stuttgart e.G.:n vuonna 1965 tekemässä maanlaajuisessa tutkimuksessa kävi ilmi, että Spätzlen arvostus oli suurinta Stuttgartin ja Reutlingenin alueilla. Myös Schwabenin kirjallisuudessa on runsaasti alueen väestön lempiruokaa käsitteleviä runoja, kuten esimerkiksi Schwarzwälder Boten -julkaisussa vuonna 1838 ilmestynyt ”Das Lob der Schwabenknöpfle”, ”Schwäbische Leibspeisa” ja ”Spätzles-Lied”. Lisäksi Schwäbische Spätzle/Schwäbische Knöpfle -pastaan viitataan monissa juhlissa ja kansantavoissa, ja sitä markkinoidaan myös matkailumielessä järjestämällä erityisiä teemaviikkoja, kursseja, seminaareja ja Spätzlenleikkaamiskilpailuja. Schwäbische Spätzle / Schwäbische Knöpfle on myös vastikään valittu Schwabenin alueen gastronomian lähettilääksi.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://register.dpma.de/DPMAregister/blattdownload/marken/2016/26/Teil-7/20160701

(1) EUVL L 343, 14.12.2012, s. 1.